b'\n_START_ARTICLE_\n\xc5\x9eab\xc4\x81\xe1\xb8\xa9\n_START_PARAGRAPH_\n\xc5\x9eab\xc4\x81\xe1\xb8\xa9 (araabia keeles \xd8\xb5\xd8\xa8\xd8\xa7\xd8\xad \'hommik\'; \xc3\xb5ieti Jeanette Gergis Al-Feghali; araabia keeles \xd8\xac\xd8\xa7\xd9\x86\xd9\x8a\xd8\xaa \xd8\xac\xd8\xb1\xd8\xac\xd8\xb3 \xd9\x81\xd8\xba\xd8\xa7\xd9\x84\xd9\x8a, J\xc4\x81n\xc4\xabt Jarjis Fagh\xc4\x81l\xc4\xab; 10. november 1927 Bd\xc4\x81d\xc5\xabn \xe2\x80\x93 26. november 2014 Beirut) oli Liibanoni laulja ja n\xc3\xa4itleja, \xc3\xbcks tuntumaid araabia meelelahutajaid._NEWLINE_Ta andis v\xc3\xa4lja \xc3\xbcle 50 albumi ning m\xc3\xa4ngis 98 filmis, rohkem kui 20 lavastuses ja mitmes raadiomuusikalis. Tema repertuaari kuulus umbes 3500 laulu. Ta oli \xc3\xbcks esimesi araabia lauljaid, kes esines Pariisi Olympias, Carnegie Hallis, Piccadilly teatris, Sydney ooperiteatris ja Royal Albert Hallis._NEWLINE_\xc5\x9eab\xc4\x81\xe1\xb8\xa9 laulis eelk\xc3\xb5ige sentimentaalseid ballaade ja r\xc3\xb5\xc3\xb5msameelseid laulukesi ning m\xc3\xa4ngis peamiselt melodramaatilistes filmides._NEWLINE_Lisaks Liibanoni kodakondsusele oli tal ka Egiptuse, Jordaania ja Ameerika \xc3\x9chendriikide kodakondsus. Ta esines laval ja televisioonis veel 80. eluaastates.\n_START_SECTION_\nLapsep\xc3\xb5lv\n_START_PARAGRAPH_\n\xc5\x9eab\xc4\x81\xe1\xb8\xa9 s\xc3\xbcndis Liibanoni l\xc3\xa4\xc3\xa4neosas praeguse M\xc3\xa4gi-Liibanoni kubernerkonna alal Bd\xc4\x81d\xc5\xabni k\xc3\xbclas kristlikus (maroniidi) peres._NEWLINE_Ta oli oma vanemate kolmas t\xc3\xbctar. Et isa Jarjis Fagh\xc4\x81l\xc4\xab oli tahtnud poega, suhtus ta t\xc3\xbctresse enamasti p\xc3\xb5lguse v\xc3\xb5i \xc3\xbcksk\xc3\xb5iksusega. Isa oli v\xc3\xa4givaldne ja omastas muu hulgas t\xc3\xbctre karj\xc3\xa4\xc3\xa4ri algusaastatel teenitud raha. \xc5\x9eab\xc4\x81\xe1\xb8\xa9i lapsep\xc3\xb5lve muutis veelgi traagilisemaks asjaolu, et v\xc3\xa4idetavalt tappis tema vend nende ema, sest uskus, et ema oli isale truudust murdnud._NEWLINE_Ka \xc5\x9eab\xc4\x81\xe1\xb8\xa9i vanemast \xc3\xb5est Lam\xc4\xaba\xe2\x80\x98 Fagh\xc4\x81l\xc4\xabst sai n\xc3\xa4itleja.\n_START_SECTION_\nFilm\n_START_PARAGRAPH_\nOma esimese laulu esitas \xc5\x9eab\xc4\x81\xe1\xb8\xa9 1940. aastal 13-aastasena. Peagi m\xc3\xa4rkas teda Liibanoni p\xc3\xa4ritolu Egiptuse filmiprodutsent As\xc4\xaba D\xc4\x81ghir ja pakkus talle osa kolmes filmis. Esimese filmirolli eest maksti talle 150 Egiptuse naela. \xc5\x9eab\xc4\x81\xe1\xb8\xa9 sai kuulsaks filmiga "Al-Qalb Luh W\xc4\x81\xe1\xb8\xa9id". Esimese tegelaskuju nimi \xc5\x9eab\xc4\x81\xe1\xb8\xa9 j\xc3\xa4igi tema esinejanimeks kogu karj\xc3\xa4\xc3\xa4ri jooksul. Tal oli palju h\xc3\xbc\xc3\xbcdnimesid, n\xc3\xa4iteks Sha\xe1\xb8\xa9r\xc5\xabrah (Laulur\xc3\xa4stas) ja \xc5\x9eab\xc5\xab\xe1\xb8\xa9ah. Teda kutsuti ka Liibanoni laulukeisrinnaks (\xd8\xa5\xd9\x85\xd8\xa8\xd8\xb1\xd8\xa7\xd8\xb7\xd9\x88\xd8\xb1\xd8\xa9 \xd8\xa7\xd9\x84\xd8\xa3\xd8\xba\xd9\x86\xd9\x8a\xd8\xa9 \xd8\xa7\xd9\x84\xd9\x84\xd8\xa8\xd9\x86\xd8\xa7\xd9\x86\xd9\x8a\xd8\xa9)._NEWLINE_Esialgu ei olnud kriitikud eriti heatahtlikud, kuid publik v\xc3\xb5ttis ta p\xc3\xa4ris kiiresti omaks. Tema tuntumate filmide seas on "Al-Ay\xc4\x81d\xc4\xab an-n\xc4\x81\xe2\x80\x98imah" (\'Pehmed k\xc3\xa4ed\', 1964), "Al-\xe2\x80\x98atabah al-kha\xe1\xb8\x91ra" (1959, "\xe2\x80\x98Atabah\' v\xc3\xa4ljak") ja "Ar-rajul ath-th\xc4\x81n\xc4\xab" (1960, "Teine mees"). Viimases m\xc3\xa4ngis ta kabareelauljat, kes oma venna surma eest k\xc3\xa4ttemaksu t\xc3\xb5otab. Tema vastasn\xc3\xa4itlejad olid teiste seas silmapaistvad Egiptuse n\xc3\xa4itlejad Anwar Wajd\xc4\xab ja \xc5\x9eal\xc4\x81\xe1\xb8\xa9 Z\xc5\xab al-Fiq\xc4\x81r._NEWLINE_Karj\xc3\xa4\xc3\xa4ri esimestel k\xc3\xbcmnenditel (alates 1940. aastatest) elas \xc5\x9eab\xc4\x81\xe1\xb8\xa9 peamiselt Egiptuses, kus tehti enamik tema filme. Alles 1990. aastatel asus ta elama Liibanoni ja k\xc3\xbclastas Egiptust ainult v\xc3\xb5tete ajal. 1940. aastatel m\xc3\xa4ngis ta paljudes Egiptuse filmides, enamasti koos tolleaegsete kuulsuste, nende seas \xe2\x80\x98Abd al-\xe1\xb8\xa8al\xc4\xabm \xe1\xb8\xa8\xc4\x81fiz\xcc\xa7i ja Mu\xe1\xb8\xa9ammad Kam\xc4\x81l ash-Shin\xc4\x81w\xc4\xabga. Suur osa filmidest oli Egiptuse filmilavastaja Hinr\xc4\xab Barak\xc4\x81ti looming._NEWLINE_1940.\xe2\x80\x931960. aastatel m\xc3\xa4ngis ta igal aastal kuni kuues filmis. Enamik \xc5\x9eab\xc4\x81\xe1\xb8\xa9i osalusega filmidest valmis Egiptuses, kuid ta sai kuulsaks kogu araabia maailmas. Sel perioodil olid tema tuntumad rollid filmides "Sir ab\xc4\xab" (1946), "Awal naz\xcc\xa7rah" (1947), "Sh\xc4\x81ri\' al-\xe1\xb8\xa9ubb" (1959, koos kuulsa Egiptuse laulja \xe2\x80\x98Abd al-\xe1\xb8\xa8al\xc4\xabm \xe1\xb8\xa8\xc4\x81fiz\xcc\xa7iga), "B\xc4\x81r\xc4\xabs wa al-\xe1\xb8\xa9ubb" (1971), "Al-ay\xc4\x81d\xc4\xab an-n\xc4\x81\xe2\x80\x98imah" (1963, re\xc5\xbeiss\xc3\xb6\xc3\xb6r Ma\xe1\xb8\xa9m\xc5\xabd Z\xc5\xab al-Fiq\xc4\x81r) ja "Ri\xe1\xb8\xa9lah as-sa\xe2\x80\x98\xc4\x81dah" (1972), kus ta m\xc3\xa4ngis koos Far\xc4\xabd Shawq\xc4\xabga. Hiljem valminud filmidest on tuntumad "Laylah bak\xc4\xab f\xc4\xabh\xc4\x81 al-qamar" (1980), "Al-makh\xc5\xa3\xc5\xabf" (1983), "Al-yaum al-L\xc5\xabl\xc5\xab" (1986)._NEWLINE_Populaarsed filmid olid ka "Iz\xc4\x81\xc4\xab ans\xc4\x81k" (1956), "Sh\xc4\x81ri\xe2\x80\x98 al-\xe1\xb8\xa9ubb" (1959), "Al-lay\xc4\x81l\xc4\xab ad-d\xc4\x81f\xe2\x80\x98yah" (1962). Tema ekraanipartnerite seas olid \xe2\x80\x98Abd al-\xe1\xb8\xa8al\xc4\xabm \xe1\xb8\xa8\xc4\x81fiz\xcc\xa7, Far\xc4\xabd al-A\xc5\xa3rash, \xe2\x80\x98Im\xc4\x81d \xe1\xb8\xa8amd\xc4\xab, Kam\xc4\x81l ash-Shin\xc4\x81w\xc4\xab, A\xe1\xb8\xa9mad Maz\xcc\xa7har, Rushd\xc4\xab Ab\xc4\x81z\xcc\xa7ah ja \xe1\xb8\xa8usayn Fahm\xc4\xab.\n_START_SECTION_\nMuusika\n_START_PARAGRAPH_\nLisaks headele filmipartneritele oskas ta valida ka oma natuuriga h\xc3\xa4sti sobivad heliloojad. Ta t\xc3\xb6\xc3\xb6tas koos oma aja tippheliloojatega. Nende seas oli tuntumaid araabia laululoojaid, n\xc3\xa4iteks egiptlased Bal\xc4\xabgh \xe1\xb8\xa8amd\xc4\xab ja Sa\xc4\xabd Mak\xc4\x81w\xc4\xab ning Liibanoni vennad \xe2\x80\x98A\xc5\x9f\xc4\xab ar-Ra\xe1\xb8\xa9b\xc4\x81n\xc4\xab ja Man\xc5\x9f\xc5\xabr ar-Ra\xe1\xb8\xa9b\xc4\x81n\xc4\xab. \xc5\x9eab\xc4\x81\xe1\xb8\xa9 lindistas \xc3\xbcle 3000 laulu. Ta laulis palju kuulsate Egiptuse heliloojate loomingut, eriti Mu\xe1\xb8\xa9ammad \xe2\x80\x98Abd al-Wah\xc4\x81bi laule. Tema repertuaaris oli ka Liibanoni rahvamuusikat (maww\xc4\x81l\'e). \xc5\x9eab\xc4\x81\xe1\xb8\xa9i tuntumate laulude hulgas on "Zay al-\xe2\x80\x98Asal" ja "Akhad\xc5\xab ar-R\xc4\xab\xe1\xb8\xa9"._NEWLINE_\xc5\x9eab\xc4\x81\xe1\xb8\xa9i nimetati tihti sillaks Liibanoni ja Egiptuse vahel. Ta andis \xc3\xbcle maailma nii popi, rahvamuusika kui ka klassikalise muusika kontserte. Aastal 1956 esines esimest korda Ameerika \xc3\x9chendriikides, kus andis kontserdid Bostonis, Detroitis ja New Yorgis._NEWLINE_Koos lauljate Fayr\xc5\xabzi ja Wad\xc4\xab\xe1\xb8\xa9 a\xc5\x9f-\xc5\x9e\xc4\x81f\xc4\xab ning helilooja Zak\xc4\xab N\xc4\x81\xc5\x9f\xc4\xabfiga moodustas ta neliku, keda peeti Liibanoni elur\xc3\xb5\xc3\xb5mu kehastuseks. \xc5\x9eab\xc4\x81\xe1\xb8\xa9i nimetati m\xc3\xb5nikord L\xc3\xa4his-Ida Madonnaks ja k\xc3\xb5rvutati teda Egiptuse legendi Umm Kulth\xc5\xabmiga._NEWLINE_\xc5\x9eab\xc4\x81\xe1\xb8\xa9 esines tihedalt kuni 1980. aastateni, seej\xc3\xa4rel n\xc3\xa4hti teda harvem, kuid sellegipoolest j\xc3\xa4tkas ta tegutsemist nii filmis kui ka teleekraanil kuni 2000. aastateni.\n_START_SECTION_\nIsiklikku\n_START_PARAGRAPH_\n\xc5\x9eab\xc4\x81\xe1\xb8\xa9 oli v\xc3\xa4ga v\xc3\xa4rvikas ja silmapaistev isiksus nii laval kui ka eraelus. Ta k\xc3\xa4itus julgelt ja v\xc3\xa4ljakutsuvalt ega hoolinud konservatiivsetest normidest. Tema populaarsus ulatus \xc3\xbcle religioonide piiride. Karj\xc3\xa4\xc3\xa4ri alguses oli ta br\xc3\xbcnett, hiljem aga kandis kohevat blondeeritud soengut ja tugevat jumestust. Et ta oli igas m\xc3\xb5ttes v\xc3\xa4rvikas isiksus, armastati teda parodeerida. Aja jooksul omandas ta diiva maine. V\xc3\xa4ljakutsuva stiili t\xc3\xb5ttu v\xc3\xb5rreldi teda tihti Cheri ja Madonnaga. Tema skandaalne eraelu tekitas uudishimu ja teda \xc3\xbcmbritses alati palju kuulujutte._NEWLINE_\xc5\x9eab\xc4\x81\xe1\xb8\xa9 \xc3\xa4ratas t\xc3\xa4helepanu oma rohkete abieludega. Eri allikate v\xc3\xa4itel oli ta abielus kas \xc3\xbcheksa v\xc3\xb5i k\xc3\xbcmme korda. Tema abikaasade seas olid Egiptuse n\xc3\xa4itleja Rushd\xc4\xab Ab\xc4\x81z\xcc\xa7ah, Liibanoni re\xc5\xbeiss\xc3\xb6\xc3\xb6r Was\xc4\xabm \xc5\xa2ab\xc4\x81rah ja prints Kh\xc4\x81lid ibn Sa\xe2\x80\x98\xc5\xabd. Viimane abielu Liibanoni kunstniku F\xc4\x81d\xc4\xab Lubn\xc4\x81niga kestis 17 aastat. \xc3\x9cks abikaasa oli tuntud Egiptuse viiuldaja Anwar Mans\xc4\xab. \xc5\x9eab\xc4\x81\xe1\xb8\xa9 oli abielus ka Liibanoni parlamendiliikme Y\xc5\xabsuf \xe1\xb8\xa8am\xc5\xabdiga. K\xc3\xb5ige l\xc3\xbchemaks j\xc3\xa4i tema v\xc3\xa4idetavalt 1960. aastate l\xc3\xb5pus s\xc3\xb5lmitud abielu Rushd\xc4\xab Ab\xc4\x81z\xcc\xa7ah\'ga, keda \xc5\x9eab\xc4\x81\xe1\xb8\xa9 ise nimetas oma elu armastuseks. M\xc3\xb5ne allika andmetel kestis see abielu vaid kolm p\xc3\xa4eva, sest selgus, et mees oli juba abielus. Teise allika j\xc3\xa4rgi abielluti 1977. aastal ja lahutuse algatas juba v\xc3\xa4hem kui aasta hiljem \xc5\x9eab\xc4\x81\xe1\xb8\xa9, kelle arvates oli mees liiga laia joonega ega osanud lava- ja eraelul vahet teha._NEWLINE_\xc5\x9eab\xc4\x81\xe1\xb8\xa9i esimene abikaasa oli Naj\xc4\xabb Sham\xc4\x81s, kellega ta abiellus 1946. aastal, et isa v\xc3\xb5imu alt p\xc3\xa4\xc3\xa4seda. Ta oli abielus ka A\xe1\xb8\xa9mad Faraji ja Bal\xc4\xabgh \xe1\xb8\xa8amd\xc4\xabga. \xc5\x9eab\xc4\x81\xe1\xb8\xa9il s\xc3\xbcndis Sham\xc4\x81siga poeg \xc5\x9eab\xc4\x81\xe1\xb8\xa9 ja Mans\xc4\xabga t\xc3\xbctar Huwaida. M\xc3\xb5lemad lapsed elavad Ameerika \xc3\x9chendriikides._NEWLINE_V\xc3\xa4idetavalt algatas Y\xc5\xabsuf \xe1\xb8\xa8am\xc5\xabd lahutuse p\xc3\xa4rast skandaali, mis puhkes selle \xc3\xbcle, et \xc5\x9eab\xc4\x81\xe1\xb8\xa9 kandis teatrilaval liiga l\xc3\xbchikesi p\xc3\xbckse. Aastal 2003 oli tollal 75-aastasel \xc5\x9eab\xc4\x81\xe1\xb8\xa9il suhe 25-aastase Mister Liibanoniga. R\xc3\xa4\xc3\xa4giti ka, et \xc5\x9eab\xc4\x81\xe1\xb8\xa9 oli salaja abielus oma noore juuksuriga._NEWLINE_Ta armastas inimesi \xc5\xa1okeerida kuni elu l\xc3\xb5puni. Ta on intervjuudes avameelselt tunnistanud, et pettis oma abikaasasid, sest ka need ei olevat truud olnud. Ta oli v\xc3\xa4ga helde k\xc3\xa4ega, kuigi teadis h\xc3\xa4sti, et mehed p\xc3\xbc\xc3\xbcdsid tema rikkust ja kuulsust kurjalt \xc3\xa4ra kasutada._NEWLINE_\xc5\x9eab\xc4\x81\xe1\xb8\xa9 oli rahva seas \xc3\xbclimalt armastatud ja tema laule teati peast. Sellegipoolest heideti ohtrasti nalja tema paljude plastiliste operatsioonide, toretseva riietuse, maskitaolise meigi ja noorte meeste lembuse \xc3\xbcle. Ise ei lasknud ta ennast sellest h\xc3\xa4irida ja tundis uhkust selle \xc3\xbcle, et on lihtne k\xc3\xbclat\xc3\xbcdruk, kes oma ande abil tippu t\xc3\xb5usis._NEWLINE_\xc5\x9eab\xc4\x81\xe1\xb8\xa9 hoidis poliitikast eemale. Tema laulud polnud peaaegu kunagi t\xc3\xb5sised ega kandnud mingit \xc3\xbchiskondlikku s\xc3\xb5numit.\n_START_SECTION_\nViimased eluaastad\n_START_PARAGRAPH_\n\xc5\x9eab\xc4\x81\xe1\xb8\xa9 sattus elu l\xc3\xb5pus rahalistesse raskustesse ning oli sunnitud 2000. aastate alguses oma maja maha m\xc3\xbc\xc3\xbcma. Ta kolis Beiruti eeslinna \xe1\xb8\xa8\xc4\x81zmiyah\' hotelli. Tema tervis halvenes, ajutrombide tagaj\xc3\xa4rjel kaotas ta vasaku k\xc3\xa4e ja jala liikumisv\xc3\xb5ime, kuid tema m\xc3\xb5istus j\xc3\xa4i selgeks._NEWLINE_Kuni 2009. aastani andis \xc5\x9eab\xc4\x81\xe1\xb8\xa9 kontserte ja esines telesaadetes. 1990. aastatel tegi ta koos eksabikaasa F\xc4\x81d\xc4\xab Lubn\xc4\x81niga dokumentaalfilmi oma elust. Tollal s\xc3\xbcndisid uuesti ka m\xc3\xb5ned tema kunagised hitid (n\xc3\xa4iteks "Yana Yana"), mida ta esitas koos R\xc5\xabla Sa\xe2\x80\x98adiga.\n_START_SECTION_\nSurm\n_START_PARAGRAPH_\n\xc5\x9eab\xc4\x81\xe1\xb8\xa9i surma kohta levis nii palju enneaegseid kuulujutte, et teda kiputi juba surematuks lauljaks kutsuma._NEWLINE_Ta suri 87-aastaselt Beiruti hotellis Brazilia, mis oli tema viimane kodu. \xc3\x95et\xc3\xbctre s\xc3\xb5nul olevat \xc5\x9eab\xc4\x81\xe1\xb8\xa9 enne surma soovinud, et tema matusel tantsitaks dabke\'t ja oldaks r\xc3\xb5\xc3\xb5msad._NEWLINE_\xc5\x9eab\xc4\x81\xe1\xb8\xa9 maeti p\xc3\xbchap\xc3\xa4eval, 30. novembril 2014. Matusetalitus peeti Beiruti Saint George\'i maroniidi katedraalis. Kokku tulid sajad austajad, kiriku ees t\xc3\xa4naval m\xc3\xa4ngis s\xc3\xb5jav\xc3\xa4eorkester, rahvas laulis oma lemmiklaule \xc5\x9eab\xc4\x81\xe1\xb8\xa9i repertuaarist, esines tantsur\xc3\xbchm.\n_START_SECTION_\nTelesari\n_START_PARAGRAPH_\n\xc5\x9eab\xc4\x81\xe1\xb8\xa9i elust jutustab 2011. aastal valminud Cedars Art Productioni telesari "Ash-Sha\xe1\xb8\xa9r\xc5\xabrah". 30-osalise sarja stsenarist on Fida\xe2\x80\x98 Ash-Shandaw\xc4\xabl\xc4\xab ja re\xc5\xbeiss\xc3\xb6\xc3\xb6r A\xe1\xb8\xa9mad Shaf\xc4\xabq. \xc5\x9eab\xc4\x81\xe1\xb8\xa9i osa m\xc3\xa4ngis K\xc4\x81r\xc5\xabl Sam\xc4\x81\xe1\xb8\xa9ah. Sarja n\xc3\xa4itamist alustati 2011. aasta ramadaani ajal.'